Prețul maxim plafonat al gazelor nu va fi redus sub valoarea de 0,31 lei/kWh (319 lei/MWh), însă ajustările legislative propuse în prezent, odată ce vor fi adoptate de Guvern, vor duce la o scădere a prețului efectiv plătit de către populație începând cu data de 1 aprilie.
Momentan, clienții casnici plătesc cel mai mic preț dintre prețul de contract, prețul maxim plafonat și suma dintre costul de ahiziție și marja fixă de furnizare plus tarife de rețea și taxe. La acest ultim capitol apare modificarea.
La momentul de față, producătorii români de gaze sunt obligați să asigure gazele pentru consumul populației la prețul de 150 de lei/MWh, iar marja fixă a furnizorului de 12 lei/MWh. De la 1 aprilie, protrivit proiectului de OUG de modificare a legislației de plafonare, prețul de 150 de lei/MWh scade la 120 de lei/MWh iar componenta de furnizare crește de la 12 la 15 lei/MWh, scrie Money.
Noile valori vor fi valabile un an de zile începând cu 1 aprilie 2024 deci se creează premisele ca, în absența unor situații neprevăzute, prețul gazelor să fie, iarna viitoare, mai mic decât în această iarnă.
Așadar, de la 1 aprilie, sunt toate șansele ca prețul final plătit de populație să scadă, grație scăderii prețului gazelor din producția internă vândute de producătorii români furnizorilor pentru consumul casnicilor. Prețul exact, însă, va fi dificil de calculat, având în vedere faptul că intră în ecuație și prețul gazului înmagazinat.
Pe lângă gazele provenite din producția actuală, populația consumă și gazele înmagazinate în depozitele subterane în trecut, ca o măsură de precauție. Aceste gaze ar putea fi mai costisitoare acum comparativ cu nivelurile reglementate, deoarece au fost achiziționate și stocate la prețuri ridicate în trecut, ele includând și tariful de înmagazinare. Prin urmare, atunci când sunt extrase, ele prezintă un cost mai mare de 120 de lei/MWh, care se adaugă la costul total de achiziție al furnizorului.
România va termina acest sezon rece cu un nivel ridicat al rezervelor de gaze, datele de acum arătând un grad de umplere a depozitelor de 52%.